Държавен вестник, бр. 105, 2025 г., стр. 175

БРОЙ  105	
Д Ъ Р Ж А В Е Н  В Е С Т Н И К 	
СТР.  175  
Необходимите личностни качества включват съобразителност, способност за работа в екип и 
готовност за спазване на утвърдени технологични инструкции. 
За упражняване на професията се изисква добро общо здравословно състояние и 
познаване на основните нормативни актове в сектора. 
Лицата трябва да притежават квалификационна група по техника на безопасност, която се 
присъжда според Правилника за безопасност и здраве при работа по електрообзавеждането с 
напрежение до 1000 V (ДВ, бр. 21 от 2005 г.) и Правилника за безопасност и здраве при работа 
в електрически уредби на електрически и топлофикационни централи и по електрически мрежи 
(ДВ, бр. 34 от 2004 г.). 
 
2.2. Трета степен на професионална квалификация по професията 
Лицата, придобили трета степен на професионална квалификация по професията 
„Електроенергетика“, могат да извършват комплексни дейности по изграждане, експлоатация, 
диагностика, техническо обслужване и ремонт на съоръжения и системи в електроенергийните 
мрежи, подстанции, трансформаторни постове и електрически централи. Те изпълняват 
операции по включване и изключване на електрически уредби, настройка на съоръжения, 
измерване и контрол на работни параметри, както и дейности, свързани с въвеждане в 
експлоатация на оборудване. Участват в пускови и изпитвателни дейности, мониторинг на 
системи за релейна защита и автоматика и предприемат действия при аварийни или 
нестандартни ситуации. Работят с интегрирани цифрови системи, релейна защита, 
автоматизация на електроенергийните процеси и участие в прехода към устойчива и 
децентрализирана енергийна инфраструктура. В съответствие с изискванията на Директива 
(ЕС) 2023/2413 лицата от това ниво участват в изграждането, диагностицирането и 
поддържането на устойчиви енергийни решения, включително системи, използващи течни 
горива от биомаса, термопомпи, повърхностни геотермални инсталации и съоръжения за 
слънчева фотоволтаична и слънчева топлинна енергия, включително съхранение на енергия и 
точки за презареждане. 
Изпълнителите от това ниво работят със специализирана измервателна, релейна и 
контролно-защитна апаратура, разчитат и изготвят монтажни, принципни и функционални 
електрически схеми и поддържат техническа, експлоатационна и оперативна документация. Те 
идентифицират неизправности, извършват технически анализ и прилагат методи за диагностика 
и безопасно отстраняване на повреди. В ежедневната си работа прилагат нормативни актове, 
стандарти и вътрешни инструкции, като се стремят към ефективност, сигурност и устойчивост 
на електроенергийните системи. 
Необходимото оборудване включва специализирана измервателна техника, устройства за 
релейна защита и контрол, средства за автоматизация, както и софтуер за настройка и 
мониторинг. 
Професията изисква умения за самостоятелна организация на работния процес, 
координация на други технически изпълнители и участие в оперативното управление на 
съоръжения. Лицата носят отговорност за правилното функциониране на електрическите 
уредби, за спазване на изискванията за електробезопасност и за вземане на обосновани 
технически решения. Трудът се осъществява при висока степен на внимание и отговорност, в 
условия на динамична и рискова среда, в различни климатични условия и често при работа под 
напрежение. Използват се лични предпазни средства съгласно нормативните изисквания за 
безопасност, включително заземителни щанги, диелектрични ръкавици и обувки, сигнални 
средства и средства за работа на височина.